Τι αποκόμισαν η Αυστρία, η Φιλανδία και η Σουηδία από τα 25 χρόνια συμμετοχής τους στην Ευρωπαϊκή Ένωση; Και τι συνεισέφεραν σε αυτή;

Τι επιφυλάσσει το μέλλον για την Ευρώπη;

Σε αυτά τα ερωτήματα προσπάθησαν να απαντήσουν οι καλεσμένοι του Ελληνικού Ιδρύματος Ευρωπαϊκής και Εξωτερικής Πολιτικής στην εκδήλωση με θέμα: "Αυστρία, Σουηδία και Φινλανδία:25 χρόνια συμμετοχής στην ΕΕ και το κοινό Ευρωπαϊκό μας Μέλλον”.

Η εκδήλωση άνοιξε με χαιρετισμό του προέδρου του ΕΛΙΑΜΕΠ Λουκά Τσούκαλη και της πρεσβευτή της Σουηδίας στην Ελλάδα Charlotte Sammelin.

Η διευθύντρια του Φινλανδικού Ινστιτούτου Διεθνών Σχέσεων Juha Jokela είπε πως η συνεισφορά της Φινλανδίας έχει σχέση με τα θέματα διαφάνειας, ποιότητας της δημοκρατίας και κατάρτισης της δημόσιας πολιτικής.

Από την πλευρά του ο διευθυντής του Σουηδικού Ινστιτούτου Ευρωπαϊκών Σπουδών Göran von Sydow επισήμανε πως η χώρα του συνεισέφερε στα ζητήματα περιβαλλοντικής ευαισθησίας και εξωστρέφειας ως προς τις διεθνείς αγορές. Ο Paul Schmidt, γενικός γραμματέας της Αυστριακής Κοινωνίας για την Ευρωπαϊκή Πολιτική εξήγησε πως η Αυστρία έφερε στην Ε.Ε το πνεύμα του διαλόγου και του συμβιβασμού. Και στα δύο οι Αυστριακοί κατέχουν τα πρωτεία μια που έχουν μακρά παράδοση κυβερνήσεων συνεργασίας.

Και οι τρεις συμφώνησαν πως η Ευρωπαϊκή Ένωση τους βοήθησε να βγουν από τη λογική της ουδετερότητας και της διεθνούς απομόνωσης, απέκτησαν τη συνήθεια της συμμετοχής στη διακυβέρνηση και συνεργασία για τη λήψη αποφάσεων. Εξαιρετικά ωφέλιμη υπήρξε και η συμμετοχή τους στα ευρωπαϊκά αγαθά αλλά και στην κοινή αγορά.

Στο δεύτερο μέρος της συζήτησης ο πρόεδρος του ΕΛΙΑΜΕΠ Λουκάς Τσούκαλης μίλησε για την ιστορική πρόκληση που αντιμετωπίζει η Ε.Ε από την άνοδο των λαϊκιστικών δυνάμεων. Ο Göran von Sydow τόνισε πως η πολιτική λειτουργεί στο ευρωπαϊκό επίπεδο αλλά η δημοκρατία στο εθνικό και αυτό συμβάλλει στην κρίση αντιπροσωπευτικότητας από την οποία ωφελούνται οι λαϊκιστές. Η κύρια ερευνήτρια του ΕΛΙΑΜΕΠ για το μεταναστευτικό Αγγελική Δημητριάδη έθεσε το ζήτημα της αναγωγής της μετανάστευσης ως προβλήματος ασφάλειας και επισήμανε πως η αλληλεγγύη παραμένει απροσδιόριστη έννοια στο μεταναστευτικό. Όλοι οι ομιλητές συμφώνησαν πως η Ε.Ε πρέπει να γίνει πιο γεωπολιτική για να μπορέσει να αντιμετωπίσει τον προστατευτισμό και τον μονομερισμό. Ο γενικός διευθυντής του ΕΛΙΑΜΕΠ Γιώργος Παγουλάτος ανέφερε πως η περαιτέρω ενοποίηση της ευρωζώνης με εισαγωγή ενός ευρωομολόγου, safe asset, θα επιτρέψει στην Ε.Ε. να αποκτήσει μεγαλύτερη στρατηγική αυτονομία στο παγκόσμιο οικονομικό σύστημα έτσι ώστε να μπορεί να απαντά αποτελεσματικότερα σε επιθετικές κινήσεις άλλων δυνάμεων.